2003R2042 — RO — 29.10.2008 — 003.001

Acest document are doar scop informativ și nu produce efecte juridice. Instituțiile Uniunii nu își asumă răspunderea pentru conținutul său. Versiunile autentice ale actelor relevante, inclusiv preambulul acestora, sunt cele publicate în Jurnalul Oficial al Uniunii Europene și disponibile pe site-ul EUR-Lex. Aceste texte oficiale pot fi consultate accesând linkurile integrate în prezentul document.

►B REGULAMENTUL (CE) NR. 2042/2003 AL COMISIEI din 20 noiembrie 2003 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu (Text cu relevanță pentru SEE) (JO L 315 28.11.2003, p. 1)

Astfel cum a fost modificat prin:









▼B

REGULAMENTUL (CE) NR. 2042/2003 AL COMISIEI

din 20 noiembrie 2003

privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu

(Text cu relevanță pentru SEE)







Articolul 1

Obiectiv și domeniu de aplicare

(1) Prezentul regulament stabilește cerințele tehnice și procedurile administrative comune menite să asigure menținerea navigabilității aeronavelor, inclusiv orice componentă care se instalează pe acestea, care sunt:

(a) înmatriculate într-un stat membru sau

(b) înmatriculate într-o țară terță și utilizate de către un transportator, pentru care agenția sau un stat membru asigură supravegherea exploatării.

(2) Alineatul (1) nu se aplică aeronavelor a căror supraveghere din punct de vedere al normelor de siguranță a fost transferată unei țări terțe și care nu sunt utilizate de un transportator comunitar, nici aeronavelor prevăzute în anexa II la regulamentul de bază.

(3) Dispozițiile prezentului regulament referitoare la transportul aerian comercial se aplică transportatorilor aerieni autorizați, conform definiției din dreptul comunitar.

Articolul 2

Definiții

În sensul prezentului regulament se aplică următoarele definiții:

(a) „aeronavă” înseamnă orice aparat care se poate susține în atmosferă datorită reacțiilor aerului, altele decât reacțiile aerului pe suprafața terestră;

(b) „personal autorizat pentru certificare” înseamnă personalul autorizat să dea în exploatare o aeronavă sau o componentă a aeronavei după efectuarea unei operații de întreținere;

(c) „componentă” înseamnă orice motor, elice, reper sau dispozitiv;

(d) „menținerea navigabilității” înseamnă toate procesele care asigură că în orice etapă a exploatării sale, aeronava este conformă cu cerințele de navigabilitate în vigoare și cu normele de siguranță;

(e) „JAA” înseamnă autoritățile aeronautice reunite;

(f) „JAR” înseamnă cerințele aeronautice comune;

(g) „aeronavă de mare capacitate” înseamnă o aeronavă clasată ca avion cu o masă maximă la decolare mai mare de 5 700 kg sau un elicopter cu mai multe motoare;

(h) „întreținere” înseamnă una dintre operațiile următoare sau o combinație a lor: revizie, reparație, inspecție, înlocuire, modificare și remedierea defecțiunii unei aeronave sau a unei componente a aeronavei, cu excepția inspecției premergătoare zborului;

(i) „întreprindere” înseamnă o persoană fizică, o persoană juridică sau o parte din aceasta. O astfel de întreprindere poate avea mai multe sedii în interiorul sau în exteriorul statelor membre;

(j) „inspecție premergătoare zborului” înseamnă inspecția efectuată înaintea zborului pentru a asigura că aeronava este aptă pentru zborul respectiv;

▼M3

(k) „aeronavă ELA1” înseamnă aeronavă ușoară europeană, după cum urmează: (i) un avion, planor sau motoplanor cu o masă maximă la decolare (MTOM) mai mică de 1 000 kg, care nu este clasificat drept „aeronavă motorizată complexă”; (ii) un balon cu un volum maxim proiectat de gaz portant sau de aer cald de cel mult 3 400 m3 pentru baloanele cu aer cald, 1 050 m3 pentru baloanele cu gaz, 300 m3 pentru baloanele cu gaz captive; (iii) un dirijabil proiectat pentru cel mult doi ocupanți și cu un volum maxim proiectat de gaz portant sau de aer cald de cel mult 2 500 m3 pentru dirijabilele cu aer cald și 1 000 m3 pentru dirijabilele cu gaz;

(l) „aeronavă LSA” înseamnă un avion sportiv ușor care întrunește următoarele caracteristici: (i) o masă maximă la decolare (MTOM) de cel mult 600 kg; (ii) o viteză maximă de angajare în configurația de aterizare (VS0) care nu depășește o viteză calibrată (CAS) de 45 de noduri la masa maximă la decolare certificată a aeronavei și în cel mai critic centru de greutate; (iii) o capacitate maximă de cel mult două persoane, inclusiv pilotul; (iv) un singur motor fără turbină, prevăzut cu o elice; (v) o cabină nepresurizată.

▼B

Articolul 3

Cerințe în materie de menținere a navigabilității

(1) Menținerea navigabilității unei aeronave sau a componentelor sale este asigurată în conformitate cu dispozițiile din anexa I.

(2) Personalul și întreprinderile cu rolul de menținere a navigabilității aeronavei și a componentelor sale, inclusiv activitatea de întreținere, se conformează dispozițiilor prevăzute în anexa I și, dacă este cazul, celor menționate la articolele 4 și 5.

▼M2

(3) Prin derogare de la prevederile alineatului (1), menținerea navigabilității unei aeronave care deține o autorizație de zbor se garantează pe baza aranjamentelor privind menținerea navigabilității specificate în autorizația de zbor emisă în conformitate cu anexa (partea 21) la Regulamentul (CE) nr. 1702/2003 al Comisiei.

▼M3

(4) În cazul aeronavelor care nu participă la transportul aerian comercial, orice certificat de examinare a navigabilității sau orice document echivalent eliberat în conformitate cu cerințele statului membru și valabil la 28 septembrie 2008 este valabil până la data expirării acestuia sau până la 28 septembrie 2009, în funcție de evenimentul care survine mai repede. După expirarea valabilității, autoritatea competentă poate elibera un nou certificat de examinare a navigabilității sau un document echivalent sau poate prelungi o dată valabilitatea acestuia pentru un an, dacă cerințele statului membru permit acest lucru. La o nouă expirare, autoritatea competentă poate elibera un nou certificat de examinare a navigabilității sau un document echivalent sau poate prelungi încă o dată valabilitatea acestuia pentru un an, dacă cerințele statului membru permit acest lucru. Nu este permisă nicio altă nouă eliberare sau prelungire. Dacă s-au aplicat dispozițiile prezentului alineat, în cazul transferului înmatriculării aeronavei în cadrul UE, se eliberează un nou certificat de examinare a navigabilității, în conformitate cu M.A.904.

▼B

Articolul 4

Autorizarea întreprinderilor cu atribuții de întreținere

(1) Întreprinderile cu atribuții de întreținere a aeronavelor de mare capacitate sau a celor utilizate pentru transportul aerian comercial și a componentelor destinate instalării pe aceste aeronave se autorizează în conformitate cu dispozițiile menționate la anexa II.

(2) Autorizațiile privind activitatea de întreținere, emise sau recunoscute de un stat membru în conformitate cu procedurile și cu cerințele JAA, valabile înainte de intrarea în vigoare a prezentului regulament, sunt considerate a fi fost emise în conformitate cu prezentul regulament. În acest scop, prin derogare de la dispozițiile de la partea 145.B.50 (2) din anexa II și din cauza diferențelor care există între JAR 145 și anexa II, modificările impuse de constatările de nivel 2 pot fi efectuate în termen de un an. Certificatele de dare în exploatare și certificatele de autorizare a dării în exploatare emise de o întreprindere care este autorizată în conformitate cu reglementările JAA în perioada de un an sunt considerate a fi fost emise în conformitate cu prezentul regulament.

(3) Personalul calificat să efectueze teste nedistructive asupra structurilor și/sau componentelor de aeronave și/sau să controleze aceste teste, în temeiul standardelor care, înainte de intrarea în vigoare a prezentului regulament, erau recunoscute de un stat membru că asigură un nivel echivalent de calificare, poate continua să efectueze și/sau să controleze testele respective.

▼M3

(4) Certificatele de punere în serviciu și certificatele autorizate de punere în serviciu, eliberate înainte de data intrării în vigoare a prezentului regulament de către o întreprindere cu atribuții de întreținere autorizată conform cerințelor statului membru, sunt considerate ca fiind echivalente cu cele solicitate în temeiul punctelor M.A.801 și, respectiv, M.A.802 din anexa I (partea M).

▼B

Articolul 5

Personalul autorizat pentru certificare

▼M3

(1) Personalul de certificare este calificat în conformitate cu dispozițiile din anexa III, cu excepția cazurilor prevăzute la punctele M.A.606(h), M.A.607(b), M.A.801(d) și M.A.803 din anexa I, la punctul 145.A.30(j) din anexa II (partea 145) și în apendicele IV la anexa II (partea 145).

▼B

(2) Orice licență de întreținere a aeronavelor, inclusiv, dacă este cazul, restricțiile tehnice asociate acestei licențe, emisă ori recunoscută de către un stat membru, în conformitate cu procedurile și condițiile stabilite de JAA, valabile la data intrării în vigoare a prezentului regulament, este considerată a fi fost emisă în conformitate cu prezentul regulament.

Articolul 6

Cerințe privind întreprinderile cu atribuții de formare a personalului

(1) Întreprinderile cu atribuții de formare a personalului prevăzut de articolul 5 trebuie să fie autorizate în conformitate cu anexa IV pentru a:

(a) organiza cursuri de formare de bază recunoscute;

(b) organiza cursuri de formare în legătură cu un tip de aeronavă recunoscut;

(c) organiza examene;

(d) elibera certificate de atestare a formării.

(2) Orice autorizație a unei întreprinderi cu atribuții de formare în domeniul întreținerii, emisă ori recunoscută de către un stat membru în conformitate cu procedurile și condițiile definite de JAA, valabilă la data intrării în vigoare a prezentului regulament, este considerată a fi fost emisă în conformitate cu prezentul regulament. În acest scop, prin derogare de la dispozițiile din partea 147.B.130 (b) din anexa IV, constatările de nivel 2 asociate diferențelor existente între JAR 147 și anexa IV pot fi întocmite în termen de un an.

Articolul 7

Intrarea în vigoare

(1) Prezentul regulament intră în vigoare în ziua următoare publicării sale în Jurnalul Oficial al Comunităților Europene.

▼M3

(2) Prin derogare de la alineatul (1):

(a) dispozițiile anexei I, cu excepția celor de la punctele M.A.201(h)(2) și M.A.708(c), se aplică de la 28 septembrie 2005;

(b) punctul M.A.201(f) din anexa I se aplică aeronavelor care nu participă la transportul aerian comercial exploatate de transportatori din țări terțe de la 28 septembrie 2009.

▼B

(3) Prin derogare de la alineatele (1) și (2), statele membre pot decide să nu aplice:

▼M3

(a) dispozițiile anexei I aeronavelor care nu participă la transportul aerian comercial până la 28 septembrie 2009;

▼B

(b) dispozițiile anexei I, capitolul I, pentru aeronavele care participă la transportul aerian comercial până la 28 septembrie 2008;

(c) următoarele dispoziții cuprinse în anexa II până la 28 septembrie 2006: — 145.A.30 (e), motive care țin de factori umani; — 145.A.30 (g) în măsura în care ea se aplică aeronavelor de mare capacitate, care au o masă maximă la decolare mai mare de 5 700 kg; — 145.A.30 (h) (1) în măsura în care ea se aplică aeronavelor de mare capacitate, care au o masă maximă la decolare mai mare de 5 700 kg; — 145.A.30 (j) (1), apendicele IV; — 145.A.30 (j) (2), apendicele IV;

d) următoarele dispoziții cuprinse în anexa II până la 28 septembrie 2008: — 145.A.30 (g) în măsura în care ea se aplică aeronavelor de mare capacitate, care au o masă maximă la decolare egală cu 5 700 kg sau mai mică; — 145.A.30 (h) (1) în măsura în care ea se aplică aeronavelor de mare capacitate, care au o masă maximă la decolare egală cu 5 700 kg sau mai mică; — 145.A.30 (h) (2).

(e) dispozițiile cuprinse în anexa III, în măsura în care ea se aplică aeronavelor de mare capacitate, care au o masă maximă la decolare mai mare de 5 700 kg, până la 28 septembrie 2005;

(f) dispozițiile cuprinse în anexa III, în măsura în care ea se aplică aeronavelor de mare capacitate, care au o masă maximă la decolare egală cu 5 700 kg sau mai mică, până la 28 septembrie 2006;

▼M3

(g) în cazul aeronavelor care nu participă la transportul aerian comercial, altele decât aeronavele de mare capacitate, obligația de a respecta următoarele dispoziții din anexa III (partea 66) până la 28 septembrie 2010: — M.A.606(g) și M.A.801(b)2 din anexa I (partea M); — 145.A.30 literele (g) și (h) din anexa II (partea 145).

▼B

(4) Statele membre pot emite autorizările cu privire la anexele II și IV pentru o durată limitată până la ►M1 28 septembrie 2007 ◄ .

(5) Atunci când un stat membru aplică dispozițiile alineatelor (3) sau (4), el informează Comisia și agenția cu privire la aceasta.

(6) Agenția evaluează consecințele aplicării dispozițiilor din anexa I la prezentul regulament în vederea emiterii unui aviz pentru Comisie, inclusiv eventualele modificări aduse acestuia, înainte de 28 martie 2005.

Prezentul regulament este obligatoriu în toate elementele sale și se aplică direct în toate statele membre.









ANEXA I

(Partea M)

M.1

În sensul prezentei părți, autoritatea competentă este:

1. pentru supravegherea menținerii navigabilității aeronavelor individuale și pentru eliberarea certificatelor de examinare a navigabilității, autoritatea numită de către statul membru de înmatriculare;

2. pentru supravegherea unei întreprinderi cu atribuții de întreținere, se vor urma specificațiile cuprinse în partea M.A capitolul F, (i) autoritatea desemnată de către statul membru în care se află sediul principal al întreprinderii; (ii) agenția, în cazul în care întreprinderea se află într-o țară terță;

3. pentru supravegherea unei întreprinderi de management al menținerii navigabilității, după cum se specifică în partea M.A capitolul G, (i) autoritatea numită de către statul membru în care se află sediul principal al întreprinderii, dacă autorizația nu este inclusă într-un certificat de transportator aerian; (ii) autoritatea numită de către statul membru al transportatorului, dacă autorizația este inclusă într-un certificat de transportator aerian; (iii) agenția, în cazul în care întreprinderea se află într-o țară terță;

4. pentru aprobarea programelor de întreținere, (i) autoritatea numită de către statul membru de înmatriculare; (ii) în cazul transportului aerian comercial, atunci când statul membru al transportatorului este diferit de statul de înmatriculare, autoritatea aprobată de cele două state menționate mai sus, anterior aprobării programului de întreținere; ▼M3 (iii) prin derogare de la punctul 4 punctul (i), atunci când menținerea navigabilității unei aeronave care nu participă la transportul aerian comercial este administrată de o întreprindere de management al menținerii navigabilității, autorizată în conformitate cu secțiunea A capitolul G din prezenta anexă (partea M) și care nu este supusă supravegherii statului membru de înmatriculare, și doar în cazul în care s-a convenit cu statul membru de înmatriculare înainte de aprobarea programului de întreținere: (a) autoritatea desemnată de statul membru responsabil de supravegherea întreprinderii de management al menținerii navigabilității; sau (b) agenția, în cazul în care întreprinderea de management al menținerii navigabilității se află într-o țară terță. ▼B

SECȚIUNEA A

CERINȚE TEHNICE

CAPITOLUL A

GENERALITĂȚI

M.A.101 Domeniu de aplicare

Prezenta secțiune stabilește măsurile care urmează să fie întreprinse pentru a se asigura menținerea navigabilității, inclusiv întreținerea. Ea specifică de asemenea și condițiile care urmează să fie îndeplinite de către persoanele sau întreprinderile care participă la managementul menținerii navigabilității.

CAPITOLUL B

RĂSPUNDEREA

M.A.201 Responsabilități

(a) Proprietarul este responsabil pentru menținerea navigabilității unei aeronave și se asigură că nu se efectuează nici un zbor decât dacă, în mod cumulativ: 1. aeronava este menținută într-o stare bună de navigabilitate; 2. toate componentele operaționale și de salvare de la bordul aeronavei sunt corect instalate și în stare de funcționare sau sunt identificate în mod clar ca fiind inutilizabile; 3. certificatul de navigabilitate rămâne valabil; 4. întreținerea aeronavei se efectuează în conformitate cu programul de întreținere aprobat, după cum se specifică în partea M.A.302.

(b) În cazul în care aeronava este închiriată, responsabilitățile proprietarului sunt transferate locatarului dacă, alternativ: 1. locatarul este menționat în documentul de înmatriculare; 2. este prevăzut astfel în contractul de leasing. În prezenta parte, atunci când se face trimitere la „proprietar”, termenul proprietar cuprinde noțiunea de proprietar sau pe cea de locatar, după caz.

(c) Orice persoană sau întreprindere care efectuează lucrări de întreținere este responsabilă pentru operațiunile efectuate.

(d) Pilotul comandant de bord sau, în cazul transportului aerian comercial, transportatorul este responsabil de buna desfășurare a inspecției premergătoare zborului. Această inspecție trebuie să fie efectuată de către pilot sau de către o altă persoană calificată, dar inspecția nu trebuie neapărat efectuată de către o întreprindere de întreținere autorizată sau de către personal autorizat pentru certificare în conformitate cu partea 66.

▼M3

(e) Pentru a îndeplini responsabilitățile menționate la litera (a): (i) proprietarul unei aeronave poate încredința sarcinile aferente menținerii navigabilității unei întreprinderi de management al menținerii navigabilității, autorizată în conformitate cu secțiunea A capitolul G din prezenta anexă (partea M). În acest caz, întreprinderea de management al menținerii navigabilității își asumă responsabilitatea îndeplinirii corecte a acestor sarcini; (ii) un proprietar care decide să administreze menținerea navigabilității aeronavei sub responsabilitatea sa, fără contractul prevăzut în apendicele I, poate totuși să încheie un contract limitat cu o întreprindere de management al menținerii navigabilității, autorizată în conformitate cu secțiunea A capitolul G din prezenta anexă (partea M), în vederea elaborării programului de întreținere și a aprobării acestuia conform punctului M.A.302. În acest caz, contractul limitat transferă responsabilitatea elaborării și aprobării programului de întreținere către întreprinderea contractată de management al menținerii navigabilității.

▼B

(f) În cazul aeronavelor de mare capacitate, pentru a îndeplini responsabilitățile menționate la litera (a), proprietarul unei aeronave ia măsurile necesare pentru ca sarcinile aferente menținerii navigabilității să fie efectuate de către o întreprindere de menținere a navigabilității autorizată. Se întocmește un contract scris, conform dispozițiilor din apendicele I. În acest caz, întreprinderea de menținere a navigabilității își asumă responsabilitatea în privința îndeplinirii corecte a acestor sarcini.

(g) Întreținerea aeronavelor de mare capacitate, a aeronavelor utilizate pentru transportul aerian comercial și a componentelor acestora se efectuează de către o întreprindere de întreținere, autorizată în conformitate cu partea 145.

(h) În cazul transportului aerian comercial, transportatorul este responsabil pentru menținerea navigabilității aeronavei pe care o exploatează și el: 1. este autorizat, conform certificatului de transportator aerian emis de către autoritatea competentă, în conformitate cu partea M.A. capitolul G pentru aeronava pe care o exploatează; 2. este autorizat, în conformitate cu partea 145, sau încheie un contract cu o astfel de întreprindere; 3. se asigură că dispozițiile de la litera (a) sunt respectate.

(i) ►M3 În cazul în care un stat membru impune unui operator să dețină un certificat pentru operațiunile comerciale, altele decât cele legate de transportul aerian comercial, atunci respectivul operator: ◄ 1. este autorizat în mod adecvat, în conformitate cu partea M.A capitolul G, pentru managementul menținerii navigabilității aeronavei pe care o exploatează sau încheie un contract cu o astfel de întreprindere; 2. este autorizat în mod adecvat, în conformitate cu partea M.A capitolul F sau în conformitate cu partea 145, sau încheie contracte cu astfel de întreprinderi; 3. se asigură că dispozițiile de la litera (a) sunt respectate.

(j) cade în sarcina proprietarului/transportatorului să acorde autorității competente accesul la întreprindere/aeronavă, cu scopul de a determina permanenta conformitate cu dispozițiile prezentei părți.

M.A.202 Rapoarte asupra evenimentelor

▼M3

(a) Orice persoană sau întreprindere responsabilă în conformitate cu punctul M.A.201 raportează autorității competente desemnate de statul de înmatriculare, întreprinderii responsabile pentru proiectarea de tip sau pentru proiectarea de tip suplimentară și, dacă este cazul, statului membru al operatorului orice stare identificată a unei aeronave sau a unei componente a aeronavei care pune în pericol siguranța zborului.

▼B

(b) Rapoartele sunt întocmite în conformitate cu modalitatea stabilită de către agenție și conțin toate informațiile pertinente referitoare la situația cunoscută a persoanei sau a întreprinderii.

(c) În cazul în care persoana sau întreprinderea care se ocupă de întreținerea aeronavei a încheiat un contract cu un proprietar sau un transportator pentru a asigura întreținerea, atunci persoana sau întreprinderea care se ocupă de întreținerea aeronavei prezintă rapoarte și proprietarului, transportatorului sau întreprinderii de management al menținerii navigabilității, asupra oricărei stări care afectează aeronava sau o componentă a aeronavei aparținând respectivului proprietar sau transportator.

(d) Rapoartele se întocmesc cât mai curând cu putință, dar în orice caz în termen de 72 de ore după ce persoana sau întreprinderea a identificat situația care face obiectul raportului.

CAPITOLUL C

MENȚINEREA NAVIGABILITĂȚII

M.A.301 Sarcini aferente menținerii navigabilității

Menținerea navigabilității unei aeronave și buna funcționare a echipamentelor de exploatare și a celor de salvare sunt asigurate de:

1. efectuarea de inspecții premergătoare zborului;

2. remedierea, în conformitate cu standardele recunoscute oficial, a oricărui defect sau a oricărei avarii care afectează siguranța exploatării, luându-se în calcul, pentru toate aeronavele de mare capacitate sau aeronavele utilizate pentru transportul aerian comercial, lista minimă a echipamentelor și lista derogărilor de configurație, în măsura în care acestea se pot aplica tipului de aeronavă respectiv;

3. efectuarea oricărei operații de întreținere în conformitate cu programul de întreținere a aeronavelor, aprobat prin partea M.A.302;

4. analiza eficacității programului de întreținere aprobat în conformitate cu partea M.A.302 pentru toate aeronavele de mare capacitate sau aeronavele utilizate pentru transportul aerian comercial;

5. realizarea oricăreia dintre următoarele: (i) directivă privind navigabilitatea; (ii) directivă aplicabilă privind exploatarea, care influențează menținerea navigabilității; (iii) cerința referitoare la menținerea navigabilității, care a fost stabilită de agenție; (iv) măsuri aplicabile, dispuse de autoritatea competentă, ca o reacție imediată la o problemă de siguranță;

6. efectuarea de modificări și reparații în conformitate cu M.A.304;

7. stabilirea unei politici de punere în practică a unor inspecții și/sau modificări fără caracter obligatoriu, pentru toate aeronavele de mare capacitate sau aeronavele utilizate pentru transportul aerian comercial.

8. zboruri de control de întreținere, dacă este necesar.

▼M3

M.A.302 Programul de întreținere a aeronavei

(a) Întreținerea fiecărei aeronave se organizează în conformitate cu un program de întreținere a aeronavei.

(b) Autoritatea competentă aprobă programul de întreținere a aeronavei, precum și toate modificările ulterioare.

(c) Atunci când menținerea navigabilității aeronavei este administrată de o întreprindere de management al menținerii navigabilității, autorizată în conformitate cu secțiunea A capitolul G din prezenta anexă (partea M), programul de întreținere a aeronavei și modificările acestuia pot fi aprobate printr-o procedură de aprobare indirectă. (i) În acest caz, procedura de aprobare indirectă este stabilită de către întreprinderea de management al menținerii navigabilității în cadrul specificațiilor de management al menținerii navigabilității și este aprobată de către autoritatea competentă responsabilă pentru respectiva întreprindere de management al menținerii navigabilității. (ii) Întreprinderea de management al menținerii navigabilității nu utilizează procedura de aprobare indirectă atunci când această întreprindere nu se află sub supravegherea statului membru de înmatriculare, decât în cazul în care există un acord în conformitate cu punctul M.1 punctul 4(ii) sau 4(iii), după caz, transferând responsabilitatea pentru aprobarea programului de întreținere a aeronavei către autoritatea competentă responsabilă pentru respectiva întreprindere de management al menținerii navigabilității.

(d) Programul de întreținere a aeronavei trebuie să se conformeze: (i) instrucțiunilor emise de autoritatea competentă; (ii) instrucțiunilor privind menținerea navigabilității emise de către titularii de certificat de tip, de certificat de tip restricționat, de certificat de tip suplimentar, de aprobare de proiect de reparație majoră, de autorizație ETSO sau de orice altă aprobare pertinentă eliberată în temeiul Regulamentului (CE) nr. 1702/2003 și al anexei sale (partea 21); (iii) instrucțiunilor suplimentare sau alternative propuse de proprietar sau de întreprinderea de management al menținerii navigabilității, după ce au fost aprobate în conformitate cu punctul M.A.302, cu excepția intervalelor la care trebuie îndeplinite sarcinile privind siguranța menționate la litera (e), care pot fi extinse cu condiția să se efectueze suficiente revizuiri conform literei (g) și doar atunci când fac obiectul aprobării directe în conformitate cu punctul M.A.302(b).

(e) Programul de întreținere a aeronavei conține detalii privind ansamblul lucrărilor de întreținere care trebuie efectuate, inclusiv frecvența lor, precum și sarcinile specifice în funcție de tipul și specificitatea operațiunilor.

(f) Pentru aeronavele de mare capacitate, în cazul în care programul de întreținere se bazează pe logica grupului de coordonare a întreținerii sau pe monitorizarea stării componentelor respective, programul de întreținere a aeronavei trebuie să includă și un program de fiabilitate.

(g) Programul de întreținere a aeronavei este supus unor revizuiri periodice și modificat în consecință dacă este necesar. Prin aceste revizuiri se garantează că programul continuă să fie valabil având în vedere experiența de exploatare și instrucțiunile autorității competente și ținând seama de instrucțiunile de întreținere noi și/sau modificate, enunțate de titularii de certificat de tip și de certificat de tip suplimentar, precum și de orice altă întreprindere care publică astfel de date în conformitate cu anexa (partea 21) la Regulamentul (CE) nr. 1702/2003.

▼B

M.A.303 Directive privind navigabilitatea

Orice directivă aplicabilă privind navigabilitatea trebuie pusă în practică în conformitate cu cerințele sale, cu excepția cazurilor în care agenția dispune altfel.

M.A.304 Date necesare pentru modificări și reparații

Daunele sunt evaluate iar modificările și reparațiile sunt efectuate folosindu-se datele aprobate de către agenție sau de către o întreprindere cu atribuții de proiectare autorizată în conformitate cu partea 21, după caz.

M.A.305 Sistem de înregistrare a menținerii navigabilității aeronavelor

(a) La finalizarea oricărei operații de întreținere, certificatul de dare în exploatare, aferent, în conformitate cu M.A.801, este încorporat înregistrărilor referitoare la menținerea navigabilității aeronavelor. Fiecare înregistrare este făcută de îndată ce este posibil, dar în nici un caz mai târziu de 30 de zile după ziua efectuării întreținerii.

▼M3

(b) Înregistrările referitoare la menținerea navigabilității aeronavelor cuprind: 1. un livret al aeronavei, un livret (livrete) al (ale) motorului sau fișe de întreținere a modulelor de motorizare, un livret (livrete) al (ale) elicelor și fișe de întreținere pentru orice componentă cu durată limitată de viață, după caz; și 2. atunci când se impune în temeiul punctului M.A.306 pentru transportul aerian comercial sau de către statul membru pentru alte operațiuni comerciale decât transportul aerian comercial, jurnalul tehnic al operatorului.

▼B

(c) Tipul aeronavelor și placa conținând numărul de înmatriculare, data, timpul total de zbor și ciclurile de zbor și aterizări, după caz, sunt înscrise în jurnalele de bord ale aeronavelor.

(d) Înregistrările referitoare la menținerea navigabilității cuprind: 1. situația actuală a directivelor de navigabilitate și măsurile prescrise de autoritatea competentă ca reacție imediată la o problemă de siguranță; 2. situația actuală a modificărilor și reparațiilor; 3. situația actuală a conformității cu programul de întreținere; 4. situația actuală a componentelor de aeronavă care au o durată limitată de viață; 5. raportul privind centrajul aeronavei; 6. lista lucrărilor de întreținere amânate.

(e) În plus față de documentul de autorizare a dării în exploatare, formularul 1 al EASA sau un echivalent al său, următoarele informații, referitoare la orice componentă instalată a aeronavei, sunt înscrise în jurnalul corespunzător al motorului sau al elicelor, în fișa de întreținere a modulelor de motorizare sau a componentelor de aeronavă cu durată limitată de viață: 1. identificarea componentei; 2. tipul, numărul seriei și înmatricularea aeronavei pe care este instalată componenta respectivă, împreună cu o trimitere la montarea și demontarea componentei respective; 3. timpul total de zbor acumulat, de cicluri de zbor, de aterizări și de zile calendaristice, după caz, pentru componenta de aeronavă respectivă; 4. informațiile actuale menționate la litera (d), aplicabile componentei de aeronavă.

(f) Persoana care răspunde de managementul sarcinilor de menținere a navigabilității în conformitate cu partea M.A. capitolul B, controlează înregistrările specificate în acest alineat și prezintă înregistrările autorității competente, la cererea acesteia.

(g) Toate înscrierile făcute în documentele de înregistrare, aferente menținerii navigabilității aeronavelor, sunt clare și precise. În cazul în care este necesar să se corecteze o înscriere, corectura se face într-un mod care să permită să se vadă în mod clar înscrierea originală.

(h) Proprietarul sau transportatorul se asigură în privința punerii în aplicare a unui sistem de efectuare a înregistrărilor următoare, pentru perioadele specificate: 1. toate înregistrările detaliate ale lucrărilor de întreținere aferente aeronavei și oricărei componente de aeronavă care este instalat pe aceasta, în termen de cel puțin 24 de luni de la retragerea definitivă din exploatare a aeronavei sau a componentei de aeronavă; 2. timpul total de zbor și ciclurile scurse, după caz, al aeronavei și al tuturor componentelor de aeronavă cu durată limitată de viață, în termen de cel puțin 12 luni de la retragerea definitivă din exploatare a aeronavei sau a componentei de aeronavă; 3. timpul total de zbor și ciclurile de zbor, după caz, de la ultima operațiune de întreținere programată pentru componenta de aeronavă cu durată limitată de viață, cel puțin până când ultima operațiune de întreținere programată pentru componenta de aeronavă respectivă a fost înlocuită cu o altă operațiune de întreținere programată sau o lucrare echivalentă din punct de vedere al scopului și al detaliilor; 4. situația actuală a conformității cu programul de întreținere aprobat al aeronavei, dacă această conformitate cu programul de întreținere aprobat al aeronavei poate fi stabilită, cel puțin până când ultima operațiune de întreținere programată pentru aeronava sau componenta de aeronavă respectivă a fost înlocuită cu o altă operațiune de întreținere programată sau o lucrare echivalentă din punct de vedere al scopului și al detaliilor; 5. situația actuală a directivelor privind navigabilitatea aplicabile aeronavei și componentelor de aeronavă, în termen de cel puțin 12 luni de la retragerea definitivă din exploatare a aeronavei sau a componentei de aeronavă; 6. detalii asupra modificărilor și reparațiilor curente efectuate asupra avionului, motorului (motoarelor), elicei (elicelor) și asupra oricărei componente vitale pentru siguranța zborului în termen de cel puțin 12 luni de la retragerea definitivă din exploatare a aeronavei sau a componentei de aeronavă.

M.A.306 Sistemul de jurnal tehnic al transportatorului (J.T.)

(a) În cazul unui transport aerian comercial, pe lângă cerințele din M.A.305, un transportator utilizează un sistem de jurnal tehnic de aeronavă, care conține, pentru fiecare aeronavă, următoarele informații: 1. informații referitoare la fiecare zbor, cu scopul de a garanta siguranța neîntreruptă a zborurilor; 2. certificatul curent de dare în exploatare a aeronavei; 3. atestarea curentă a întreținerii, indicând starea întreținerii aeronavei referitoare la lucrările programate și la lucrările de întreținere neprogramate care trebuie efectuate în perioada imediat următoare, cu excepția cazului în care autoritatea competentă își dă acordul pentru ca declarația de atestare a întreținerii să fie păstrată în alt loc; 4. lista tuturor remedierilor de defecte care trebuie executate și care au fost amânate, care afectează exploatarea aeronavei; 5. toate recomandările necesare privitoare la acordurile de asistență în domeniul întreținerii.

(b) Jurnalele tehnice și orice modificare ulterioară se aprobă de către autoritatea competentă.

(c) Un transportator se asigură că jurnalul tehnic al aeronavei este păstrat timp de 36 de luni după data ultimei înscrieri în jurnal.

M.A.307 Transferul înregistrărilor referitoare la menținerea navigabilității aeronavei

(a) Proprietarul sau transportatorul se asigură că, în cazul în care o aeronavă este transferată definitiv de la un proprietar sau de la un transportator la altul, înregistrările referitoare la menținerea navigabilității aeronavei menționate la M.A.305 și, dacă este cazul, jurnalul tehnic al transportatorului menționat la M.A.306 sunt de asemenea transferate.

(b) Proprietarul se asigură că, în cazul în care încheie un contract pentru menținerea navigabilității cu o întreprindere de management al menținerii navigabilității, înregistrările aferente lucrărilor de întreținere, menționate la M.A.305, sunt transferate respectivei întreprinderi.

(c) Perioada specificată pentru păstrarea înregistrărilor continuă să se aplice noului proprietar, noului transportator sau noii întreprinderi de menținere a navigabilității.

CAPITOLUL D

STANDARDE DE ÎNTREȚINERE

M.A.401 Date referitoare la întreținere

(a) Persoana sau întreprinderea care se ocupă de întreținerea unei aeronave are acces la datele de întreținere actuale, aplicabile în cursul executării lucrărilor de întreținere, inclusiv modificările și reparațiile și utilizează doar aceste date.

(b) În sensul prezentei părți, datele de întreținere aplicabile sunt: 1. orice cerință, procedură, standard sau informație aplicabilă, emisă de către autoritatea competentă; 2. orice directivă aplicabilă referitoare la navigabilitate; 3. instrucțiunile, aplicabile pentru menținerea navigabilității, formulate de către titularii de certificat de tip sau de supliment la certificatul de tip precum și orice altă întreprindere care publică aceste date în conformitate cu partea 21; 4. orice date aplicabile, care sunt furnizate în conformitate cu 145.A.45 (d).

(c) Persoana sau întreprinderea care se ocupă de întreținerea aeronavei se asigură că toate datele aplicabile, referitoare la întreținere, sunt actualizate și sunt utilizabile imediat atunci când este necesar. Persoana sau întreprinderea stabilește un sistem de foi de lucru sau fișe de lucru de utilizat și transcrie cu precizie, pe aceste foi de lucru sau fișe de lucru, datele referitoare la întreținere sau menționează în mod clar sarcina sau sarcinile specifice de întreținere, care sunt cuprinse în aceste date privind întreținerea.

M.A.402 Executarea lucrărilor de întreținere

(a) Toate lucrările de întreținere se efectuează de către personal calificat, cu respectarea metodelor, tehnicilor, standardelor și instrucțiunilor precizate în datele de întreținere din M.A.401. În plus, după executarea oricărei sarcini de întreținere care este importantă pentru siguranța zborului, se efectuează o inspecție independentă doar dacă nu există indicații contrare în partea 145 sau de acord cu autoritatea competentă.

(b) Toate lucrările de întreținere sunt executate folosindu-se scule, echipamente și materiale specificate în datele de întreținere de la M.A.401, doar dacă nu există indicații contrare în partea 145. Dacă este necesar, sculele și echipamentele sunt controlate și etalonate în conformitate cu un standard recunoscut oficial.

(c) Zona în care se efectuează lucrările de întreținere este bine organizată și curată din punct de vedere al prafului și al contaminării.

(d) Toate lucrările de întreținere sunt efectuate cu respectarea restricțiilor privind protecția mediului, specificate în datele de întreținere de la M.A.401.

(e) În cazul existenței unor condiții meteorologice nefavorabile sau a unor lucrări de întreținere de lungă durată, se folosesc instalații adecvate.

(f) După finalizarea oricărei întrețineri trebuie efectuată o verificare generală pentru a se asigura că în interiorul aeronavei sau în componenta de aeronavă nu rămân scule, echipamente sau alte repere și materiale străine, precum și că toate panourile de acces, care fuseseră scoase, au fost reinstalate.

M.A.403 Defecte ale aeronavelor

(a) Orice defect al unei aeronave, care reprezintă un risc major pentru siguranța zborului, trebuie remediat înaintea oricărui nou zbor.

(b) Doar persoanele de certificare, abilitate ►M3 în conformitate cu punctele M.A.801(b)1, M.A.801(b)2, M.A.801(c), M.A.801(d) sau cu anexa II (partea 145) ◄ pot decide, folosind datele de întreținere de la M.A.401, dacă un defect de aeronavă reprezintă un risc major pentru siguranța zborului și pot decide asupra momentului și a modalității în care acțiunea de remediere trebuie să fie întreprinsă, înaintea oricărui nou zbor, precum și care acțiune de remediere a defectului poate fi amânată. Cu toate acestea, aceste prevederi nu se aplică în cazul în care: 1. pilotul comandant de bord utilizează lista minimă a echipamentelor, aprobată în forma în care a fost dispusă de către autoritatea competentă sau 2. defectele aeronavei sunt considerate ca fiind acceptabile de către autoritatea competentă.

(c) Orice defect al unei aeronave, care nu reprezintă un risc major pentru siguranța zborului, se remediază cât mai curând posibil, după data la care defectul a fost identificat pentru prima oară și în cadrul oricăror limite de timp specificate în datele de întreținere.

(d) Orice defect care nu este remediat înaintea zborului se consemnează în sistemul de înregistrare a lucrărilor de întreținere ale aeronavelor de la M.A.305 sau în sistemul de jurnal tehnic al transportatorului precizat în M.A.306, după caz.

CAPITOLUL E

COMPONENTE DE AERONAVE

M.A.501 Instalare

(a) Nici o componentă de aeronavă nu poate fi instalată decât dacă este într-o stare satisfăcătoare și dacă a obținut autorizația de dare în exploatare, în mod adecvat, pe un formular 1 al EASA sau un echivalent al său și dacă este marcată în conformitate cu partea 21 capitolul Q, cu excepția cazurilor în care ►M3 în anexa (partea 21) la Regulamentul (CE) nr. 1702/2003, în anexa II (partea 145) sau în secțiunea A capitolul F din anexa I la prezentul regulament se specifică ◄ altfel.

(b) Înainte de a instala o componentă pe o aeronavă, persoana sau întreprinderea de întreținere autorizată se asigură că respectiva componentă de aeronavă îndeplinește condițiile pentru a fi montată pe aeronava respectivă, în cazul în care se pot aplica diferite norme privind modificările și diferite directive privind navigabilitatea.

(c) Reperele standard se montează pe o aeronavă sau o componentă de aeronavă doar în cazul în care datele de întreținere indică reperul standard specific. Aceste repere sunt montate doar dacă sunt însoțite de o atestare a conformității cu standardul aplicabil.

(d) Materialele, fie că sunt materii prime sau materiale consumabile, se utilizează într-o aeronavă sau o componentă de aeronavă doar în cazul în care producătorul aeronavei sau componentei de aeronavă le declară ca atare în date relevante referitoare la întreținere sau așa cum se specifică în partea 145. Aceste materiale se utilizează doar în cazul în care ele respectă specificațiile impuse iar originea lor poate fi detectată în mod corespunzător. Toate materialele trebuie să fie însoțite de o documentație specifică acestor materiale și conformă cu specificațiile producătorului și cu cele ale furnizorului.

▼M3

M.A.502 Întreținerea componentelor

(a) Întreținerea componentelor de aeronavă se efectuează de întreprinderi cu atribuții de întreținere, autorizate în mod corespunzător, în conformitate cu secțiunea A capitolul F din prezenta anexă (partea M) sau cu anexa II (partea 145).

(b) Prin derogare de la litera (a), întreținerea unei componente în conformitate cu datele de întreținere a aeronavelor sau, în cazul în care autoritatea competentă și-a dat acordul în acest sens, în conformitate cu datele de întreținere a componentei poate fi efectuată de către o întreprindere de clasă A autorizată în conformitate cu secțiunea A capitolul F din prezenta anexă (partea M) sau cu anexa II (partea 145), precum și de către personalul de certificare menționat la punctul M.A.801(b)2, doar în cazul în care componenta respectivă este montată pe aeronavă. Cu toate acestea, o astfel de întreprindere sau personalul de certificare poate demonta temporar această componentă pentru întreținere, în vederea îmbunătățirii accesului la componentă, cu excepția cazurilor în care o astfel de demontare presupune efectuarea unor lucrări de întreținere suplimentare, cărora nu li se aplică dispozițiile prezentei litere. Întreținerea componentelor efectuată în conformitate cu prezenta literă nu permite eliberarea unui Formular 1 al EASA și se supune cerințelor privind punerea în serviciu a aeronavei prevăzute la punctul M.A.801.

(c) Prin derogare de la litera (a), întreținerea unei componente a motorului/unității auxiliare de alimentare în conformitate cu datele de întreținere a motorului/unității auxiliare de alimentare sau, în cazul în care autoritatea competentă și-a dat acordul în acest sens, în conformitate cu datele de întreținere a componentei poate fi efectuată de către o întreprindere de clasă B autorizată în conformitate cu secțiunea A capitolul F din prezenta anexă (partea M) sau cu anexa II (partea 145), doar în cazul în care componenta respectivă este montată pe motor/unitatea auxiliară de alimentare. Cu toate acestea, o astfel de întreprindere de clasă B poate demonta temporar această componentă pentru întreținere, în vederea îmbunătățirii accesului la componentă, cu excepția cazurilor în care o astfel de demontare presupune efectuarea unor lucrări de întreținere suplimentare, cărora nu li se aplică dispozițiile prezentei litere.

(d) Prin derogare de la litera (a) și de la punctul M.A.801(b)2, întreținerea unei componente în timp ce este instalată pe sau demontată temporar de pe o aeronavă ELA1 care nu participă la transportul aerian comercial, efectuată conform datelor de întreținere a componentei, poate fi efectuată de către personalul de certificare menționat la punctul M.A.801(b)2, cu excepția: 1. reviziei generale a componentelor, altele decât motoare și elice; și 2. reviziei generale a motoarelor și elicelor în cazul aeronavelor altele decât CS-VLA, CS-22 și LSA. Întreținerea componentelor efectuată în conformitate cu litera (d) nu permite eliberarea unui Formular 1 al EASA și se supune cerințelor privind punerea în serviciu a aeronavei prevăzute la punctul M.A.801.

M.A.503 Componente de aeronavă cu durată de viață limitată

Componentele de aeronavă cu durată de viață limitată, care sunt instalate, nu depășesc limita de viață aprobată, specificată în programul de întreținere aprobat și în directivele privind navigabilitatea, sub rezerva dispozițiilor de la punctul M.A.504(c).

▼B

M.A.504 Controlul componentelor de aeronavă inutilizabile

(a) O componentă de aeronavă este considerat inutilizabilă într-una din împrejurările următoare: 1. expirarea limitei de viață, așa cum este ea definită în programul de întreținere; 2. nerespectarea directivelor aplicabile privind navigabilitatea și a oricăror alte directive referitoare la menținerea navigabilității impuse de agenție; 3. absența informațiilor necesare pentru a se determina starea de navigabilitate sau a admisibilității pentru instalare; 4. dovada existenței unor defecte sau a unei funcționări nesatisfăcătoare; 5. implicarea într-un incident sau accident susceptibile să afecteze buna funcționare.

▼M3

(b) Componentele de aeronavă care sunt inutilizabile sunt identificate și stocate într-un loc sigur, aflat sub controlul unei întreprinderi autorizate pentru întreținere, până când se ia o decizie în privința situației viitoare a acestor componente de aeronavă. Cu toate acestea, în cazul aeronavelor care nu participă la transportul aerian comercial, altele decât aeronavele de mare capacitate, persoana sau întreprinderea care a declarat componenta ca fiind inutilizabilă poate transfera custodia acesteia, după ce a fost identificată ca fiind inutilizabilă, proprietarului aeronavei, cu condiția ca acest transfer să figureze în livretul aeronavei, în livretul motorului sau în livretul componentei.

▼B

(c) Componentele de aeronavă care au atins limita lor de viață certificată sau cele care prezintă un defect ce nu poate fi remediat se clasează ca irecuperabile și nu se mai autorizează reintegrarea lor în sistemul de aprovizionare cu componente de aeronavă, cu excepția cazurilor în care duratele de viață certificate au fost prelungite sau dacă a fost găsită o soluție de reparare, în conformitate cu M.A.304.

(d) În cazul unei componente de aeronavă irecuperabilă menționată la litera (c), orice persoană sau orice întreprindere responsabilă în virtutea prevederilor cuprinse în partea M: 1. conservă această componentă într-un loc corespunzător descrierii de la litera (b) sau 2. face în așa fel încât componenta de aeronavă să fie deteriorată suficient de mult pentru ca nici o operație de recuperare sau de reparare să nu fie rentabilă înainte de a renunța la responsabilitatea pentru respectiva componentă.

(e) Fără a aduce atingere dispozițiilor de la litera (d), o persoană sau o întreprindere responsabilă în conformitate cu partea M poate transfera responsabilitatea asupra componentelor de aeronavă, clasate ca fiind irecuperabile, unei întreprinderi cu atribuții de formare sau de cercetare, fără deteriorare.

CAPITOLUL F

ÎNTREPRINDERI CU ATRIBUȚII DE ÎNTREȚINERE

▼M3

M.A.601 Domeniu de aplicare

Prezentul capitol stabilește condițiile care trebuie îndeplinite de către o întreprindere pentru a primi autorizarea sau pentru prelungirea unei autorizări existente în domeniul întreținerii aeronavelor și componentelor de aeronavă care nu sunt enumerate la punctul M.A.201(g).

▼B

M.A.602 Solicitarea autorizării

O cerere de eliberare sau de modificare a autorizării întreprinderii cu atribuții de întreținere se face într-o formă și în conformitate cu o procedură stabilite de autoritatea competentă.

M.A.603 Domenii la care se referă autorizarea

(a) Acordarea autorizării este indicată prin eliberarea unui certificat (inclus în apendicele 5) de către autoritatea competentă. Manualul întreprinderii cu atribuții de întreținere autorizată în conformitate cu M.A.604 trebuie să precizeze domeniul lucrărilor pentru care se solicită autorizarea. Apendicele 4 la prezenta parte definește toate clasele și grilele de evaluare posibile în conformitate cu partea M.A. capitolul F.

(b) O întreprindere cu atribuții de întreținere autorizată poate fabrica, în conformitate cu datele de întreținere, o gamă limitată de piese utilizabile în cadrul unui program de lucru care se desfășoară în propriile sale unități de lucru, așa cum se specifică în manualul întreprinderii cu atribuții de întreținere.

M.A.604 Manualul întreprinderii cu atribuții de întreținere

(a) Întreprinderea cu atribuții de întreținere furnizează un manual care conține cel puțin următoarele informații: 1. o declarație semnată de către managerul responsabil prin care să se confirme faptul că întreprinderea va continua să lucreze în orice moment în conformitate cu partea M și cu manualul; 2. domeniul în care întreprinderea își desfășoară activitatea; 3. funcțiile și numele persoanelor menționate în M.A.606 (b); 4. o organigramă ilustrând căile ierarhice de responsabilități asociate între persoana (persoanele) menționate în M.A.606 (b); ▼M3 5. o listă a membrilor personalului de certificare, împreună cu domeniul de autorizare al acestora; și 6. o listă a locurilor în care se efectuează întreținerea și o descriere generală a instalațiilor; ▼B 7. proceduri care să specifice cum va garanta întreprinderea cu atribuții de întreținere conformitatea cu prezenta parte; 8. procedurile de modificare a manualului întreprinderii cu atribuții de întreținere.

(b) Manualul întreprinderii cu atribuții de întreținere și modificările sale sunt aprobate de către autoritatea competentă.

(c) Fără a aduce atingere dispozițiilor de la litera (b), modificările minore aduse manualului pot fi aprobate printr-o procedură (denumită în continuare „aprobare indirectă”).

M.A.605 Unități de lucru

Întreprinderea se asigură că:

(a) Unitățile de lucru sunt adaptate la toate tipurile de lucrări prevăzute și că atelierele și halele specializate sunt separate în mod corespunzător, pentru a asigura protecția mediului și protecția contra contaminării.

(b) Există birouri disponibile pentru gestionarea tuturor lucrărilor programate, incluzând în special realizarea înregistrării lucrărilor de întreținere.

(c) Sunt asigurate locuri de depozitare sigure pentru componente, echipamente, scule și materiale. Condițiile de depozitare asigură izolarea componentelor și a materialelor de aeronavă inutilizabile de toate celelalte componente, materiale, echipamente și scule. Condițiile de depozitare sunt conforme cu instrucțiunile producătorilor, iar accesul este limitat la personalul autorizat.

M.A.606 Cerințe privind personalul

(a) Întreprinderea desemnează un manager responsabil, care are drepturile statutare necesare pentru a se asigura că toate lucrările de întreținere solicitate de client pot fi finanțate și efectuate în conformitate cu standardele solicitate de prezenta parte.

(b) Se nominalizează o persoană sau un grup de persoane, care să aibă sarcina de a se asigura că întreprinderea este permanent în conformitate cu prezentul capitol. Această persoană sau grup de persoane răspund, în ultimă instanță, în fața managerului responsabil.

(c) Toate persoanele prevăzute la litera (b) demonstrează că posedă cunoștințele corespunzătoare, o pregătire și o experiență suficiente în domeniul întreținerii aeronavelor și componentelor de aeronavă.

(d) Întreprinderea folosește personal calificat pentru lucrările prevăzute în mod normal în contract. Angajarea temporară a personalului sub-contractant este permisă în cazul contractării unei lucrări mai ample decât în condiții normale și doar pentru personalul care nu emite un certificat de dare în exploatare.

(e) Calificarea întregului personal care este implicat în lucrări de întreținere este demonstrată și înregistrată.

(f) Personalul care execută sarcini specializate așa cum sunt sudura, testarea/controlul nedistructiv, altul decât contrastul culorilor, este calificat în conformitate cu un standard recunoscut oficial.

(g) Întreprinderea cu atribuții de întreținere are suficient personal autorizat pentru certificare în vederea eliberării certificatelor de autorizare a dării în exploatare a aeronavelor și a componentelor elementelor de aeronave menționate în M.A.612 și M.A.613. Acești angajați respectă cerințele din partea 66.

▼M3

(h) Prin derogare de la litera (g), întreprinderea poate utiliza personal de certificare calificat în conformitate cu dispozițiile următoare atunci când furnizează asistență în domeniul întreținerii operatorilor care participă la operațiuni comerciale, sub rezerva unor proceduri corespunzătoare care trebuie aprobate ca parte a manualului întreprinderii: 1. pentru o directivă repetitivă de navigabilitate privind perioada dinaintea zborului, care prevede în mod expres că echipajul de zbor poate executa o astfel de directivă de navigabilitate, întreprinderea poate elibera o autorizație de certificare limitată pentru comandantul de bord pe baza licenței de echipaj de zbor deținute, cu condiția ca întreprinderea să verifice dacă a fost efectuată o instruire practică suficientă, pentru a se asigura că respectiva persoană poate executa directiva de navigabilitate în conformitate cu standardul impus; 2. în cazul unei aeronave exploatate în afara unui loc care beneficiază de asistență, întreprinderea poate elibera o autorizație de certificare limitată pentru comandantul de bord pe baza licenței de echipaj de zbor deținute, cu condiția ca întreprinderea să verifice dacă a fost efectuată o instruire practică suficientă, pentru a se asigura că respectiva persoană poate realiza sarcina în conformitate cu standardul impus.

▼M3

M.A.607 Personalul de certificare

(a) În plus față de dispozițiile de la punctul M.A.606(g), personalul de certificare nu poate să-și exercite prerogativele decât dacă întreprinderea s-a asigurat că: 1. personalul de certificare poate demonstra că îndeplinește cerințele de la punctul 66.A.20(b) din anexa III (partea 66), cu excepția cazului în care anexa III (partea 66) se referă la reglementările statului membru, caz în care acest personal respectă cerințele respectivelor reglementări; 2. personalul de certificare cunoaște foarte bine aeronavele și/sau componentele de aeronavă care trebuie întreținute, precum și procedurile aferente.

(b) În următoarele cazuri neprevăzute, atunci când o aeronavă este imobilizată la sol într-un alt loc decât baza principală, unde nu este disponibil niciun membru al personalului de certificare calificat, întreprinderea titulară a contractului de întreținere poate elibera o autorizație unică de certificare: 1. unuia dintre angajații săi, deținător de calificări de tip pentru aeronave de tehnologie, construcție și sisteme similare; sau 2. oricărei persoane care are cel puțin trei ani de experiență în domeniul întreținerii și este titulară a unei licențe de întreținere a aeronavelor OACI valabile și corespunzătoare tipului de aeronavă care necesită o certificare, cu condiția ca în acel loc să nu existe nicio întreprindere autorizată în mod corespunzător în conformitate cu prezenta parte, iar întreprinderea care a încheiat contractul să obțină și să dețină documente care justifică experiența și licența respectivei persoane. Toate cazurile de acest fel trebuie raportate autorității competente în termen de șapte zile de la eliberarea acestei autorizații de certificare. Întreprinderea autorizată pentru întreținere care eliberează autorizația unică de certificare se asigură că o astfel de operațiune de întreținere care ar putea afecta siguranța zborului este supusă reverificării.

(c) Întreprinderea autorizată pentru întreținere înregistrează toate detaliile referitoare la personalul de certificare și păstrează o listă actualizată a tuturor membrilor personalului de certificare, împreună cu domeniul de autorizare al acestora, în cadrul manualului întreprinderii, în temeiul punctului M.A.604(a)5.

▼B

M.A.608 Componente de aeronavă, instrumente și utilaje

(a) Întreprinderea: ▼M3 1. deține instrumentele și utilajele specificate în datele privind întreținerea prevăzute la punctul M.A.609 sau echivalente verificate și repertoriate în manualul întreprinderii cu atribuții de întreținere, după caz, pentru operațiuni zilnice de întreținere efectuate în cadrul domeniului său de autorizare; ▼B 2. demonstrează că are acces la toate celelalte instrumente și utilaje care sunt utilizate doar ocazional.

(b) Utilajele și instrumentele sunt controlate și etalonate în conformitate cu un standard recunoscut oficial. Înregistrările acestor operațiuni de etalonare, precum și standardul utilizat, sunt păstrate de către întreprinderea respectivă.

(c) Întreprinderea examinează, clasează și separă în mod adecvat toate componentele de aeronavă pe care le primește.

M.A.609 Date privind întreținerea

Întreprinderea autorizată pentru întreținere deține și utilizează, în cadrul efectuării întreținerii, date privind întreținerea care sunt aplicabile, actualizate și care sunt specificate în M.A.401, inclusiv modificările și reparațiile. În cazul datelor de întreținere furnizate de client, este necesar să se dețină aceste date doar dacă lucrarea este în curs de desfășurare.

▼M3

M.A.610 Comenzile pentru lucrări de întreținere

Înainte de efectuarea întreținerii, trebuie semnată o comandă scrisă între întreprindere și întreprinderea care solicită întreținerea, cu scopul de a stabili în mod clar lucrările de întreținere care urmează să fie efectuate.

▼B

M.A.611 Standarde de întreținere

Orice întreținere se efectuează în conformitate cu cerințele prezentate în partea M.A capitolul D.

M.A.612 Certificat de dare în exploatare a aeronavei

La finalizarea tuturor lucrărilor de întreținere impuse în conformitate cu prezentul capitol, se eliberează un certificat de dare în exploatare a aeronavei, în conformitate cu M.A.801.

M.A.613 Certificat de dare în exploatare a componentelor de aeronavă

▼M3

(a) La finalizarea tuturor lucrărilor obligatorii de întreținere a componentelor de aeronavă în conformitate cu prezentul capitol, se eliberează un certificat de punere în serviciu a componentelor de aeronavă, în conformitate cu punctul M.A.802. Se eliberează un Formular 1 al EASA, făcând excepție componentele de aeronavă întreținute în conformitate cu punctele M.A.502(b) și M.A.502(d) și componentele fabricate în conformitate cu punctul M.A.603(b).

▼B

(b) Documentul corespunzător certificatului de dare în exploatare a componentelor de aeronavă, „formular 1 al EASA”, poate fi generat pornind de la o bază informatică de date.

M.A.614 Înregistrări ale lucrărilor de întreținere

(a) Întreprinderea autorizată pentru întreținere înregistrează toate detaliile lucrării efectuate. Înregistrările necesare se păstrează, pentru a dovedi faptul că au fost respectate toate condițiile pentru eliberarea certificatului de dare în exploatare, inclusiv documentele subcontractantului.

(b) Întreprinderea autorizată pentru întreținere furnizează proprietarului aeronavei o copie a fiecărui certificat de dare în exploatare, precum și o copie a oricăror date specifice aprobate, de reparare/modificare, utilizate pentru reparațiile/modificările efectuate.

(c) Întreprinderea autorizată pentru întreținere păstrează, timp de trei ani, o copie a tuturor înregistrărilor referitoare la lucrări de întreținere și la toate datele de întreținere aferente, durata fiind calculată de la data la care respectivele aeronave sau componente de aeronavă, care au făcut obiectul lucrărilor de întreținere, au fost returnate de întreprinderea autorizată pentru întreținere. 1. Înregistrările sunt stocate într-un loc sigur, pentru a le proteja contra incendiilor, inundațiilor și furtului. 2. Toate elementele de hardware folosite drept copii de siguranță sunt stocate într-un loc diferit de cel care conține datele de lucru, într-un mediu care să garanteze că ele vor rămâne în stare bună. 3. În cazul în care o întreprindere autorizată pentru întreținere își încetează activitatea, toate înregistrările referitoare la întreținere, care au fost conservate și care se referă la ultimii doi ani, sunt predate ultimului proprietar sau client al aeronavei respective sau al componentei de aeronavă respective sau sunt stocate, conform indicațiilor autorității competente.

▼M3

M.A.615 Prerogative ale întreprinderii

Întreprinderea cu atribuții de întreținere autorizată în conformitate cu secțiunea A capitolul F din prezenta anexă (partea M) poate:

(a) să efectueze lucrări de întreținere asupra oricărei aeronave și/sau oricărei componente de aeronavă pentru care a primit autorizare, în locurile precizate în certificatul de autorizare și în manualul întreprinderii cu atribuții de întreținere;

(b) să ia măsuri în vederea executării unor servicii specializate, sub controlul întreprinderi cu atribuții de întreținere, la o altă întreprindere autorizată corespunzător, sub rezerva stabilirii unor proceduri adecvate în cadrul manualului întreprinderii cu atribuții de întreținere aprobate direct de către autoritatea competentă.

(c) să efectueze lucrări de întreținere asupra oricărei aeronave și/sau oricărei componente de aeronavă pentru care a primit autorizare, într-un loc oarecare, cu condiția ca aceste lucrări să rezulte fie din faptul că aeronava este inaptă de zbor, fie din nevoia de a acorda asistență ocazională în domeniul întreținerii, sub rezerva condițiilor precizate în manualul întreprinderii cu atribuții de întreținere;

(d) să elibereze certificate de punere în serviciu, la încheierea lucrărilor de întreținere, în conformitate cu punctul M.A.612 sau punctul M.A.613.

▼B

M.A.616 Bilanț organizațional

Cu scopul de a se asigura că întreprinderea autorizată pentru întreținere continuă să răspundă cerințelor din prezentul capitol, ea trebuie să organizeze cu regularitate bilanțuri organizaționale.

M.A.617 Modificări aduse întreprinderii autorizate pentru întreținere

Cu scopul de a permite autorității competente să determine dacă prezenta parte este întotdeauna respectată, întreprinderea autorizată pentru întreținere transmite notificări asupra oricărei propuneri referitoare la modificările următoare, înainte ca aceste modificări să aibă loc:

1. denumirea întreprinderii;

2. locul unde se găsește întreprinderea;

3. alte locuri unde se găsește întreprinderea;

4. managerul responsabil;

5. oricare dintre persoanele specificate în M.A.606 (b);

6. instalațiile, instrumentele, sculele, materialele, procedurile, amploarea lucrărilor și personalul autorizat pentru certificare, datorită cărora ar putea fi afectată autorizarea.

În cazul propunerilor de schimbare, în ceea ce privește personalul, pentru care conducerea nu a fost avizată în prealabil, aceste schimbări sunt notificate cât mai rapid posibil.

M.A.618 Menținerea valabilității autorizației

(a) O autorizație este eliberată pe durată nelimitată. Ea rămâne valabilă sub rezerva îndeplinirii cumulative a următoarelor condiții: 1. întreprinderea își păstrează conformitatea cu prezenta parte, în conformitate cu dispozițiile referitoare la modul în care sunt tratate constatările, așa cum se specifică în M.A.619; 2. autorității competente i se acordă accesul la întreprindere pentru a stabili dacă prezenta parte este întotdeauna respectată; 3. autorizația nu face obiectul unei cesionări sau al unei revocări.

(b) După cesionare sau retragere, certificatul de autorizare se restituie autorității competente.

M.A.619 Constatări

(a) O constatare de nivel 1 corespunde unei nerespectări semnificative a cerințelor din partea M care reduce nivelul de siguranță și reprezintă un risc major pentru siguranța zborului.

(b) O constatare de nivel 2 corespunde unei nerespectări a cerințelor din partea M care ar putea reduce nivelul de siguranță și ar putea reprezenta un risc major pentru siguranța zborului.

(c) După ce a primit o notificare cuprinzând constatările, în conformitate cu M.B.605, titularul autorizării întreprinderii autorizate pentru întreținere definește un plan de acțiuni corective și demonstrează autorității faptul că acțiunile sale corective sunt satisfăcătoare, într-o perioadă stabilită de comun acord cu autoritatea competentă.

CAPITOLUL G

ÎNTREPRINDEREA DE MANAGEMENT AL MENȚINERII NAVIGABILITĂȚII

M.A.701 Domeniu de aplicare

Prezentul capitol stabilește condițiile care trebuie îndeplinite de o întreprindere pentru a i se putea elibera autorizarea sau pentru a se putea prelungi autorizarea dată pentru managementul menținerii navigabilității aeronavelor.

M.A.702 Solicitarea aprobării

O solicitare de eliberare a unei autorizări sau de modificare a unei autorizări deja acordate unei întreprinderi de management al menținerii navigabilității se face într-o formă și în conformitate cu o procedură stabilite de către autoritatea competentă.

M.A.703 Domenii la care se referă autorizarea

▼M3

(a) Autorizarea este indicată în certificatul inclus în apendicele VI, eliberat de autoritatea competentă.

▼B

(b) Fără a aduce atingere dispozițiilor de la litera (a), pentru transportul aerian comercial, autorizarea însoțește certificatul de transportator aerian, eliberat de către autoritatea competentă, pentru aeronava exploatată.

▼M3

(c) În specificațiile de management al menținerii navigabilității, conform punctului M.A.704, se precizează domeniul de activitate pentru care se solicită autorizarea.

▼B

M.A.704 Specificațiile de management al menținerii navigabilității

(a) Întreprinderea de management al menținerii navigabilității furnizează specificații de management al menținerii navigabilității, care conțin următoarele informații: 1. o declarație semnată de managerul responsabil, pentru a confirma că întreprinderea va lucra, în orice moment, în conformitate cu prezenta parte și cu specificațiile; 2. domeniul de activitate al întreprinderii; ▼M3 3. funcțiile și numele persoanelor menționate la punctele M.A.706(a), M.A.706(c), M.A.706(d) și M.A.706(i); ▼B 4. o organigramă ilustrând căile ierarhice de responsabilități asociate între persoanele menționate la M.A.706 (b) și M.A.706 (c); 5. o listă a personalului de examinare a navigabilității în conformitate cu M.A.707; 6. o descriere generală și o prezentare a amplasamentului instalațiilor; 7. proceduri prin care să se specifice modul în care întreprinderea de management al menținerii navigabilității garantează conformitatea cu prezenta parte; 8. procedurile de amendare a specificațiilor de management al menținerii navigabilității; ▼M3 9. lista programelor autorizate de întreținere a aeronavelor sau, în cazul aeronavelor care nu participă la transportul aerian comercial, lista programelor de întreținere „generice” și „de bază”. ▼B

(b) Specificațiile de management al menținerii navigabilității și modificările lor sunt aprobate de către autoritatea competentă.

▼M3

(c) Fără a aduce atingere dispozițiilor de la litera (b), se pot aproba modificări minore ale specificațiilor, indirect, printr-o procedură de aprobare indirectă. Procedura de aprobare indirectă definește modificările minore acceptabile, este stabilită de către întreprinderea de management al menținerii navigabilității în cadrul specificațiilor și este aprobată de către autoritatea competentă responsabilă pentru respectiva întreprindere de management al menținerii navigabilității.

▼B

M.A.705 Unități de lucru

Întreprinderea de management al menținerii navigabilității pune la dispoziția personalului descris în M.A.706 o sală de lucru convenabilă, situată în amplasamente corespunzătoare.

M.A.706 Cerințe în privința personalului

(a) Întreprinderea desemnează un manager responsabil care are drepturile statutare necesare pentru a se asigura că activitățile de management al menținerii navigabilității pot fi finanțate și efectuate în conformitate cu prezenta parte.

(b) Pentru transportul aerian comercial, managerul responsabil menționat în dispozițiile de la litera (a) este totodată și persoana care deține drepturile statutare pentru a se asigura că toate operațiile transportatorului pot fi finanțate și efectuate în conformitate cu standardele impuse pentru eliberarea unui certificat de transportator aerian.

(c) Se numește o persoană sau un grup de persoane cu sarcina de a se asigura că întreprinderea este permanent în conformitate cu prezentul capitol. Această persoană sau acest grup de persoane răspund, în ultimă instanță, în fața managerului responsabil.

(d) Pentru transportul aerian comercial, managerul responsabil numește un titular desemnat al postului. Această persoană este responsabilă de managementul și de supravegherea activităților de menținere a navigabilității, în conformitate cu dispozițiile de la litera (c).

(e) Titularul desemnat, menționat la litera (d), nu trebuie să fie angajat de o întreprindere autorizată în conformitate cu partea 145 care este legată de transportator printr-un contract, exceptând cazul în care primește o autorizare specifică de la autoritatea competentă.

(f) Întreprinderea angajează personal calificat și suficient pentru lucrarea prevăzută.

(g) Toate persoanele menționate la literele (c) și (d) posedă cunoștințe pertinente, o pregătire și o experiență corespunzătoare referitoare la menținerea navigabilității aeronavelor.

(h) Se înregistrează calificarea întregului personal implicat în managementul menținerii navigabilității.

▼M3

(i) În cazul întreprinderilor care prelungesc certificatele de examinare a navigabilității, conform punctelor MA.711(a)4 și M.A.901(f), întreprinderea numește persoanele autorizate să realizeze această activitate, sub rezerva aprobării de către autoritatea competentă.

(j) Întreprinderea precizează și actualizează, în cadrul specificațiilor de management al menținerii navigabilității, funcțiile și numele persoanelor menționate la punctele M.A.706(a), M.A.706(c), M.A.706(d) și M.A.706(i).

▼B

M.A.707 Personal de examinare a navigabilității

▼M3

(a) Pentru a fi abilitată să efectueze examinări ale navigabilității, o întreprindere autorizată de management al menținerii navigabilității dispune de personal cu atribuții de examinare a navigabilității competent pentru eliberarea certificatelor de examinare a navigabilității sau a recomandărilor menționate în secțiunea A capitolul I. 1. În cazul tuturor aeronavelor care participă la transportul aerian comercial și al aeronavelor cu MTOM mai mare de 2 730 kg, exceptând baloanele, acest personal are: (a) cel puțin cinci ani de experiență în domeniul menținerii navigabilității; (b) o licență corespunzătoare în conformitate cu anexa III (partea 66), o calificare de personal cu atribuții de întreținere, recunoscută de statul membru, pentru categoria respectivă de aeronave [atunci când anexa III (partea 66) se referă la reglementările naționale] sau o diplomă în aeronautică ori o calificare echivalentă; (c) o pregătire oficială în domeniul întreținerii aeronavelor; (d) o funcție cu responsabilități corespunzătoare în cadrul întreprinderii autorizate. (e) Fără a aduce atingere dispozițiilor de la punctele a-d, cerința stabilită la punctul M.A.707(a)1b poate fi înlocuită cu cinci ani de experiență în domeniul menținerii navigabilității, în plus față de cei necesari conform punctului M.A.707(a)1a. 2. În cazul aeronavelor care nu participă la transportul aerian comercial, cu MTOM de cel mult 2 730 kg, și al baloanelor, acest personal are: (a) cel puțin trei ani de experiență în domeniul menținerii navigabilității; (b) o licență corespunzătoare în conformitate cu anexa III (partea 66), o calificare de personal cu atribuții de întreținere, recunoscută de statul membru, pentru categoria respectivă de aeronave [atunci când anexa III (partea 66) se referă la reglementările naționale] sau o diplomă în aeronautică ori o calificare echivalentă; (c) o pregătire corespunzătoare în domeniul întreținerii aeronavelor; (d) o funcție cu responsabilități corespunzătoare în cadrul întreprinderii autorizate. (e) Fără a aduce atingere dispozițiilor de la punctele a-d, cerința stabilită la punctul M.A.707(a)2b poate fi înlocuită cu patru ani de experiență în domeniul menținerii navigabilității, în plus față de cei necesari conform punctului M.A.707(a)2a.

▼B

(b) Personalul de examinare a navigabilității, numit de întreprinderea autorizată de management al menținerii navigabilității, poate fi abilitat de întreprinderea respectivă doar dacă acest lucru este acceptat de autoritatea competentă, după efectuarea satisfăcătoare, sub control, a unei examinări a navigabilității.

(c) Întreprinderea se asigură că personalul de examinare a navigabilității aeronavei poate demonstra că are o experiență corespunzătoare, recentă, de management al menținerii navigabilității.

(d) Personalul de examinare a navigabilității este identificat pe o listă care să menționeze fiecare persoană împreună cu referința sa de abilitare pentru a efectua o examinare a navigabilității.

(e) Întreprinderea ține evidența întregului personal care examinează navigabilitatea, care trebuie să includă detalii asupra tuturor calificărilor corespunzătoare, precum și un rezumat al experienței și al formării pertinente în materie de management al navigabilității și o copie a autorizației. Această evidență se păstrează cel puțin doi ani după ce personalul care examinează navigabilitatea a părăsit organizația.

M.A.708 Managementul menținerii navigabilității

(a) Întregul proces de management al menținerii navigabilității se efectuează în conformitate cu dispozițiile din partea M.A capitolul C.

(b) Pentru orice aeronavă administrată, întreprinderea autorizată de management al menținerii navigabilității: 1. dezvoltă și controlează un program de întreținere pentru aeronavele administrate, inclusiv orice program de fiabilitate aplicabil; ▼M3 2. prezintă programul de întreținere a aeronavelor și modificările acestuia autorității competente, spre aprobare, cu excepția cazului în care acesta face obiectul unei proceduri de aprobare indirectă în conformitate cu punctul M.A.302(c), și furnizează o copie a acestui program proprietarului aeronavelor care nu participă la transportul aerian comercial; ▼B 3. gestionează aprobarea modificărilor și a reparațiilor; 4. se asigură că toate lucrările de întreținere sunt efectuate în conformitate cu programul de întreținere aprobat și lansat în conformitate cu partea M.A capitolul H; 5. se asigură că se aplică toate directivele aplicabile, referitoare la navigabilitate și directivele operaționale care au o influență asupra menținerii navigabilității; 6. se asigură că toate defectele detectate în cursul întreținerii programate sau cele raportate sunt remediate de către o întreprindere autorizată în mod corespunzător pentru întreținere; 7. se asigură că, ori de câte ori este necesar, aeronava este încredințată unei întreprinderi autorizate în mod corespunzător pentru întreținere; 8. coordonează întreținerea programată, aplicarea directivelor de stare bună de navigabilitate, înlocuirea pieselor cu durată de viață limitată și inspectarea componentelor de aeronavă pentru a se asigura că lucrarea este corect efectuată; 9. administrează și arhivează toate înregistrările referitoare la menținerea navigabilității și jurnalul tehnic al transportatorului; 10. se asigură că raportul privind centrajul aeronavei corespunde stării actuale a acesteia.

(c) În cazul transportului aerian comercial, dacă transportatorul nu este autorizat în mod adecvat în conformitate cu partea 145, el încheie un contract de întreținere cu o întreprindere autorizată în conformitate cu partea 145 sau cu un alt transportator, care detaliază funcțiile specificate în M.A.301-2, M.A.301-3, M.A.301-5 și M.A.301-6, asigurându-se că, în ultimă instanță, întreaga întreținere este realizată de o întreprindere autorizată pentru întreținere în conformitate cu partea 145 și definește suportul funcțiilor de calitate ale M.A.712 (b). Contractele de bază ale aeronavelor, de întreținere în linie programată și de întreținere a motoarelor, împreună cu toate modificările lor, sunt aprobate de către autoritatea competentă. Cu toate acestea, în cazul: 1. unei aeronave care necesită întreținere în linie neplanificată, contractul poate lua forma comenzilor individuale de lucrări, adresate întreprinderii autorizate pentru întreținere, în conformitate cu partea 145; 2. întreținerii componentelor de aeronavă, inclusiv întreținerea motoarelor, contractul menționat la litera (c) poate lua forma comenzilor individuale de lucrări, adresate întreprinderii autorizate pentru întreținere, în conformitate cu partea 145.

▼M3

M.A.709 Documentația

(a) Întreprinderea autorizată de management al menținerii navigabilității deține și utilizează date actuale și aplicabile privind întreținerea, în conformitate cu punctul M.A.401, pentru executarea sarcinilor de menținere a navigabilității menționate la punctul M.A.708. Aceste date pot fi furnizate de către proprietar sau de către operator, sub rezerva existenței unui contract corespunzător încheiat cu respectivul proprietar sau operator. Într-un astfel de caz, întreprinderea de management al menținerii navigabilității trebuie să păstreze aceste date doar pe durata contractului, cu excepția cazurilor în care punctul M.A.714 dispune altceva.

(b) În cazul aeronavelor care nu participă la transportul aerian comercial, întreprinderea de management al menținerii navigabilității poate elabora programe de întreținere „de bază” și/sau „generice” pentru a permite autorizarea inițială și/sau prelungirea domeniului de aplicare al unei autorizări existente fără a deține contractele menționate în apendicele I la prezenta anexă (partea M). Cu toate acestea, respectivele programe de întreținere „de bază” și/sau „generice” nu exclud necesitatea elaborării unui program corespunzător de întreținere a aeronavei în conformitate cu punctul M.A.302 în timp util înainte de exercitarea prerogativelor menționate la punctul M.A.711.

▼B

M.A.710 Examinarea navigabilității

(a) Pentru a satisface cerințele unei examinări a navigabilității unei aeronave, în conformitate cu M.A.902, întreprinderea de management al menținerii navigabilității efectuează o examinare documentată completă a înregistrărilor aferente acestei aeronave, pentru a verifica dacă: 1. numărul de ore de zbor ale corpului aeronavei, motoarelor, elicelor, precum și ciclurile de zbor aferente au fost corect înregistrate; 2. manualul de zbor corespunde configurației aeronavei și reflectă starea corespunzătoare ultimei revizii; 3. toate lucrările de întreținere care trebuiau efectuate asupra aeronavei, în conformitate cu programul de întreținere aprobat, au fost executate; 4. toate defectele cunoscute au fost remediate sau, dacă este cazul, raportate într-un mod controlat; 5. toate directivele aplicabile, referitoare la navigabilitate, au fost respectate și corect înregistrate; 6. toate modificările și reparațiile aplicate aeronavei au fost înregistrate și ele sunt aprobate în conformitate cu partea 21; 7. toate componentele de aeronavă cu durată de viață limitată, montate pe aeronavă, sunt corect identificate și înregistrate, iar ele nu au depășit durata de viață aprobată; 8. toate lucrările de întreținere au fost efectuate în conformitate cu prezenta parte; 9. raportul actual asupra centrajului aeronavei reflectă configurația acesteia și este valabil; 10. aeronava este conformă cu ultima revizie a tipului său de proiectare, aprobată de către agenție.

(b) Personalul de examinare a navigabilității, aparținând organizației autorizate pentru managementul menținerii navigabilității, efectuează un studiu fizic al aeronavei. Pentru acest studiu, personalul de examinare a navigabilității, care nu este calificat în conformitate cu partea 66, este asistat de către personal calificat.

(c) Prin studiul fizic al aeronavei, personalul de examinare a navigabilității se asigură că: 1. toate marcajele și plăcile de semnalizare necesare sunt corect montate; 2. aeronava este conformă cu manualul de zbor aprobat; 3. configurația aeronavei este conformă cu documentele aprobate; 4. nu poate fi detectat nici un defect evident, care nu a fost abordat în conformitate cu M.A.404; 5. nu poate fi depistată nici o neconcordanță între aeronavă și examinarea documentată a înregistrărilor menționată la litera (a).

(d) Prin derogare de la dispozițiile M.A.902 (a), examinarea navigabilității poate fi anticipată pentru o perioadă de maximum 90 de zile, fără pierderea de continuitate a examinării navigabilității, pentru a permite ca examinarea fizică să aibă loc în timpul unei verificări a întreținerii.

(e) Un certificat de examinare a navigabilității în conformitate cu M.A.902 (formularul 15b al EASA) sau o recomandare sunt eliberate de către personalul de examinare a navigabilității autorizat în mod adecvat, în conformitate cu M.A.707, în numele organizației autorizate de management al menținerii navigabilității, în cazul în care s-a verificat faptul că examinarea navigabilității a fost corect efectuată.

(f) O copie a oricărui certificat de examinare a navigabilității, eliberat sau prelungit pentru o aeronavă, trebuie trimisă statului membru de înmatriculare a acestei aeronave în termen de zece zile.

(g) Sarcinile de examinare a navigabilității nu sunt subcontractate.

(h) Dacă examinarea navigabilității nu este concludentă, autoritatea competentă este informată asupra acestui aspect.

▼M3

M.A.711 Prerogative ale întreprinderii

(a) O întreprindere de management al menținerii navigabilității autorizată în conformitate cu secțiunea A capitolul G din prezenta anexă (partea M) poate: 1. să administreze menținerea navigabilității aeronavelor pentru transportul aerian necomercial, conform listei din certificatul de autorizare; 2. să administreze menținerea navigabilității aeronavelor pentru transportul aerian comercial, în cazul în care acestea sunt enumerate atât în certificatul de autorizare, cât și în certificatului de operator aerian (AOC); 3. să ia măsurile necesare pentru a executa sarcini limitate de menținere a navigabilității în colaborare cu orice întreprindere contractată care își desfășoară activitatea sub sistemul său de asigurare a calității, conform listei din certificatul de autorizare; 4. să prelungească, în condițiile de la punctul M.A.901(f), un certificat de examinare a navigabilității care a fost eliberat de către autoritatea competentă sau de către o altă întreprindere de management al menținerii navigabilității autorizată în conformitate cu secțiunea A capitolul G din prezenta anexă (partea M);

(b) O întreprindere autorizată de management al menținerii navigabilității înregistrată în unul dintre statele membre poate, în plus, să primească aprobarea de a executa examinări ale navigabilității menționate la punctul M.A.710 și: 1. de a elibera certificatul de examinare a navigabilității aferent și de a-l prelungi în timp util, în conformitate cu condițiile stabilite la punctele M.A.901(c)2 sau M.A.901(e)2; și 2. de a emite o recomandare privind examinarea navigabilității adresată autorității competente din statul membru de înmatriculare.

▼B

M.A.712 Sistemul de control al calității

(a) Pentru a se asigura că întreprinderea de management al menținerii navigabilității autorizată continuă să răspundă cerințelor prezentului capitol, ea pune la punct un sistem de control al calității și numește un manager pentru controlul calității care să monitorizeze punerea în conformitate cu procedurile impuse pentru asigurarea navigabilității aeronavelor, precum și caracterul adecvat al procedurilor. Această monitorizare include un sistem de reacție inversă, prin care informația ajunge înapoi la managerul responsabil, pentru a se garanta aplicarea eventualelor acțiuni corective.

(b) Sistemul de control al calității monitorizează activitățile descrise în partea M.A. capitolul G. El include cel puțin următoarele funcții: 1. controlează dacă toate activitățile descrise în partea M.A. capitolul G sunt efectuate în conformitate cu procedurile aprobate; 2. controlează dacă toate activitățile care au fost subcontractate sunt realizate în conformitate cu contractul; 3. controlează dacă cerințele prezentei părți sunt întotdeauna respectate.

(c) Înregistrările aferente acestor activități sunt păstrate timp de cel puțin doi ani.

(d) În cazul în care întreprinderea de management al menținerii navigabilității autorizată primește autorizare în conformitate cu o altă parte, sistemul de control al calității poate fi asociat celui care este impus de cealaltă parte.

(e) În cazul transportului comercial aerian, sistemul de control al calității aferent părții M.A. capitolul G face parte integrantă din sistemul de control al calității transportatorului.

▼M3

(f) În cazul unei întreprinderi mici care nu administrează menținerea navigabilității aeronavelor care participă la transportul aerian comercial, sistemul de asigurare a calității poate fi înlocuit cu bilanțuri organizaționale periodice care fac obiectul aprobării de către autoritatea competentă, exceptând situațiile în care întreprinderea eliberează certificate de examinare a navigabilității pentru aeronave cu MTOM mai mare de 2 730 kg, altele decât baloanele. În cazul în care nu există un sistem de asigurare a calității, întreprinderea nu contractează alte părți pentru executarea sarcinilor de administrare a menținerii navigabilității.

▼B

M.A.713 Modificări aduse întreprinderii de management al menținerii navigabilității autorizate

Pentru a permite autorității competente să determine dacă prezenta parte M este întotdeauna respectată, întreprinderea de management al menținerii navigabilității autorizată îi transmite o notificare asupra oricărei propuneri referitoare la modificările următoare, înainte ca aceste modificări să aibă loc:

1. denumirea întreprinderii;

2. amplasarea întreprinderii;

3. alte amplasamente ale întreprinderii;

4. managerul responsabil;

5. oricare dintre persoanele specificate în M.A.706 (c);

6. instalațiile, procedurile, amploarea lucrărilor și personalul care ar putea afecta acordarea autorizării.

În cazul propunerilor de schimbări de personal, pentru care conducerea nu este avizată în prealabil, aceste schimbări sunt notificate cât mai rapid posibil.

M.A.714 Arhivare

(a) Întreprinderea de management al menținerii navigabilității înregistrează toate detaliile lucrărilor efectuate. Înregistrările impuse prin M.A.305 și, dacă este cazul, cele impuse prin M.A.306 sunt păstrate.

▼M3

(b) Dacă întreprinderea de management al menținerii navigabilității beneficiază de prerogativele menționate la punctul M.A.711(b), aceasta păstrează o copie a fiecărui certificat de examinare a navigabilității și a fiecărei recomandări emise sau, după caz, prelungite, precum și toate documentele justificative. În plus, întreprinderea păstrează o copie a oricărui certificat de examinare a navigabilității pe care l-a prelungit în temeiul prerogativei menționate la punctul M.A.711(a)4.

▼B

(c) Întreprinderea de management al menținerii navigabilității păstrează o copie a tuturor înregistrărilor menționate la litera (b) timp de cel puțin doi ani după retragerea definitivă din exploatare a aeronavei.

(d) Înregistrările sunt păstrate într-un loc sigur, pentru a le proteja contra deteriorării, alterării și furtului.

(e) Toate elementele de hardware folosite drept copii de siguranță sunt păstrate într-un loc diferit de cel care conține datele de lucru, într-un mediu care să garanteze că ele vor rămâne în stare bună.

(f) În cazul în care managementul menținerii navigabilității unei aeronave este transferat unei alte întreprinderi sau unei alte persoane, toate înregistrările păstrate sunt transferate respectivei întreprinderi sau respectivei persoane. Perioadele de timp prescrise pentru păstrarea înregistrărilor sunt respectate în continuare de către întreprinderea sau persoana respectivă.

(g) În cazul în care o întreprindere de management a menținerii navigabilității autorizată își încetează activitatea, toate înregistrările păstrate sunt transferate proprietarului aeronavei respective.

M.A.715 Menținerea valabilității autorizării

(a) O autorizare este eliberată pentru o durată nelimitată. Ea rămâne valabilă cu condiția ca: 1. întreprinderea să-și păstreze conformitatea cu prezenta parte, în conformitate cu dispozițiile referitoare la modul în care sunt tratate constatările, așa cum se specifică în M.B.705; 2. autorității competente să i se acorde accesul la întreprindere pentru a determina dacă prezenta parte este întotdeauna respectată; 3. autorizarea să nu facă obiectul unei cesionări sau al unei revocări.

(b) După cesionare sau retragere, certificatul de autorizare este restituit autorității competente.

M.A.716 Constatări

(a) O constatare de nivel 1 corespunde unei nerespectări semnificative a cerințelor din partea M care reduce nivelul de securitate și reprezintă un risc major pentru siguranța zborului.

(b) O constatare de nivel 2 corespunde unei nerespectări a cerințelor din partea M care ar putea reduce nivelul de siguranță și ar putea reprezenta un risc pentru siguranța zborului.

(c) După ce a primit o notificare cu constatările, în conformitate cu M.B.705, titularul autorizației de management al menținerii navigabilității definește un plan de acțiuni corective și convinge autoritatea asupra faptului că acțiunile sale corective sunt satisfăcătoare, într-o perioadă stabilită de comun acord cu autoritatea competentă.

CAPITOLUL H

CERTIFICAT DE DARE ÎN EXPLOATARE

▼M3

M.A.801 Certificat de punere în serviciu a aeronavei

(a) Cu excepția aeronavelor puse în serviciu de o întreprindere cu atribuții de întreținere autorizată conform anexei II (partea 145), certificatul de punere în serviciu se eliberează în conformitate cu prezentul capitol.

(b) O aeronavă poate fi pusă în serviciu doar dacă, la finalizarea oricărei lucrări de întreținere și în cazul în care s-a verificat executarea corectă a tuturor operațiunilor de întreținere necesare, este eliberat un certificat de punere în serviciu de către: 1. personalul de certificare competent, în numele întreprinderii cu atribuții de întreținere autorizate în conformitate cu secțiunea A capitolul F din prezenta anexă (partea M); sau 2. personalul de certificare în conformitate cu cerințele din anexa III (partea 66), exceptând sarcinile de întreținere complexe enumerate în apendicele VII la prezenta anexă, cărora li se aplică dispozițiile de la punctul 1; sau 3. de către proprietarul-pilot, în conformitate cu punctul M.A.803.

(c) Prin derogare de la punctul M.A.801(b)2, în cazul aeronavelor ELA1 care nu participă la transportul aerian comercial, pentru sarcinile complexe de întreținere a aeronavelor enumerate la apendicele VII se pot elibera certificate de punere în serviciu de către personalul de certificare menționat la punctul M.A.801(b)2.

(d) Prin derogare de la punctul M.A.801(b), în cazul unor situații neprevăzute, atunci când o aeronavă este imobilizată la sol într-un loc în care nu sunt disponibile nici întreprinderi cu atribuții de întreținere autorizate în mod corespunzător în temeiul prezentei anexe sau al anexei II (partea 145) și nici personal de certificare competent, proprietarul poate autoriza orice persoană, care are cel puțin trei ani de experiență adecvată în domeniul întreținerii și care deține calificările corespunzătoare, să efectueze lucrările de întreținere, în conformitate cu standardele stabilite la capitolul D din prezenta anexă, și să pună aeronava în serviciu. În acest caz, proprietarul: 1. obține și păstrează în evidențele aeronavei detalii privind toate lucrările executate și calificările deținute de persoana care eliberează certificatul; 2. asigură reverificarea oricăror lucrări de întreținere de acest fel și eliberarea unui certificat de punere în serviciu de către o persoană autorizată corespunzător, menționată la punctul M.A.801(b), sau de către o întreprindere autorizată în conformitate cu secțiunea A capitolul F din prezenta anexă (partea M) sau cu anexa II (partea 145), cu prima ocazie, însă în termen de maximum șapte zile; 3. notifică întreprinderea responsabilă de administrarea menținerii navigabilității aeronavei, atunci când aceasta este contractată conform punctului M.A.201(e), sau autoritatea competentă, în absența unui astfel de contract, în termen de șapte zile de la eliberarea unei astfel de autorizații de certificare.

(e) În cazul punerii în serviciu conform punctului M.A.801(b)2 sau punctului M.A.801(c), personalul de certificare poate fi asistat, la executarea sarcinilor de întreținere, de una sau mai multe persoane aflate sub controlul său direct și continuu.

(f) Un certificat de punere în serviciu conține cel puțin: 1. detaliile principale despre întreținerea efectuată; 2. data la care a fost efectuată respectiva întreținere; 3. denumirea întreprinderii și/sau numele persoanei care eliberează certificatul de punere în serviciu, inclusiv: (i) referința autorizării întreprinderii de întreținere autorizate în conformitate cu secțiunea A capitolul F din prezenta anexă (partea M) și a personalului de certificare care eliberează un astfel de certificat; sau (ii) în cazul certificatului de punere în serviciu menționat la punctul M.A.801(b)2 sau M.A.801(c), numele și, dacă este cazul, numărul de licență al personalului de certificare care eliberează un astfel de certificat; 4. limitările privind navigabilitatea sau operațiunile, dacă este cazul.

(g) Prin derogare de la dispozițiile de la litera (b) și fără a aduce atingere dispozițiilor de la litera (h), atunci când întreținerea prevăzută nu poate fi finalizată, poate fi eliberat un certificat de punere în serviciu în cadrul limitărilor aprobate aplicabile aeronavei. O astfel de situație, precum și limitările aplicabile privind navigabilitatea sau operațiunile se menționează în certificatul de punere în serviciu al aeronavei, înainte de eliberarea acestui certificat, printre informațiile solicitate la litera (f) punctul 4.

(h) Certificatul de punere în serviciu se eliberează doar în cazul în care nu există nicio neconformitate care pune în pericol siguranța zborului.

M.A.802 Certificat de punere în serviciu a componentelor de aeronavă

(a) Se eliberează un certificat de punere în serviciu la finalizarea oricărei întrețineri efectuate asupra unei componente de aeronavă în conformitate cu punctul M.A.502.

(b) Certificatul autorizat de punere în serviciu, identificat ca fiind Formularul 1 al EASA, constituie certificatul de punere în serviciu a componentelor de aeronavă, exceptând situația în care o astfel de întreținere a componentelor de aeronavă a fost efectuată în conformitate cu punctul M.A.502 (b) sau punctul M.A.502 (d), caz în care întreținerea se supune procedurilor de punere în serviciu a aeronavei, în conformitate cu punctul M.A.801.

M.A.803 Autorizarea pilotului-proprietar

(a) Pentru a se califica drept pilot-proprietar, o persoană trebuie: 1. să dețină o licență de pilot valabilă (sau un document echivalent) emisă sau validată de un stat membru pentru calificarea de tip și de clasă a aeronavei; 2. să fie proprietar unic sau coproprietar al aeronavei; respectivul proprietar trebuie să fie: (i) una dintre persoanele fizice indicate pe formularul de înmatriculare sau (ii) membru al unei entități juridice care desfășoară activități de agrement fără scop lucrativ, entitatea juridică fiind indicată pe documentul de înmatriculare în calitate de proprietar, iar membrul respectiv fiind direct implicat în procesul decizional din cadrul entității juridice și este desemnat de aceasta să efectueze lucrări de întreținere în calitate de pilot-proprietar.

(b) În cazul aeronavelor motorizate de concepție simplă, exploatate în scop privat, având MTOM de cel mult 2 730 kg, al planoarelor, planoarelor motorizate sau al baloanelor, pilotul-proprietar poate elibera un certificat de punere în serviciu în urma întreținerii limitate efectuate de către pilotul-proprietar, așa cum se prevede în apendicele VIII.

(c) Domeniul de aplicare al întreținerii limitate efectuate de către pilotul-proprietar este precizat în programul de întreținere a aeronavei menționat la punctul M.A.302.

(d) Certificatul de punere în serviciu este înscris în livrete și conține detalii de bază referitoare la întreținerea efectuată, datele de întreținere utilizate, data la care a fost efectuată această întreținere, precum și numele, semnătura și numărul licenței de pilot ale pilotului-proprietar care eliberează acest certificat.

▼B

CAPITOLUL I

CERTIFICAT DE EXAMINARE A NAVIGABILITĂȚII

▼M3

M.A.901 Examinarea navigabilității unei aeronave

Pentru a asigura valabilitatea certificatului de navigabilitate al unei aeronave, se realizează periodic o examinare a navigabilității aeronavei și a înregistrărilor sale de menținere a navigabilității.

(a) La încheierea cu rezultate satisfăcătoare a unei examinări a navigabilității se eliberează un certificat de examinare a navigabilității în conformitate cu apendicele III (Formularul 15a sau 15b al EASA). Certificatul de navigabilitate este valabil timp de un an.

(b) O aeronavă într-un mediu controlat este o aeronavă (i) administrată continuu în ultimele 12 luni de către o unică întreprindere de management al menținerii navigabilității, autorizată în conformitate cu secțiunea A capitolul G din prezenta anexă (partea M), și (ii) care a fost întreținută în ultimele 12 luni de către întreprinderi de întreținere autorizate în conformitate cu secțiunea A capitolul F din prezenta anexă (partea M) sau cu anexa II (partea 145). Aceasta include sarcinile de întreținere menționate la punctul M.A.803(b) și pentru care se eliberează certificate de punere în serviciu în conformitate cu punctul M.A.801(b)2 sau M.A.801(b)3.

(c) În cazul tuturor aeronavelor care participă la transportul aerian comercial și al aeronavelor cu MTOM mai mare de 2 730 kg, cu excepția baloanelor, care se găsesc într-un mediu controlat, întreprinderea menționată la litera (b) care administrează menținerea navigabilității aeronavei poate, dacă este autorizată în mod corespunzător și sub rezerva respectării dispozițiilor de la litera (k): 1. să elibereze certificatul de examinare a navigabilității în conformitate cu punctul M.A.710; 2. pentru certificatele de examinare a navigabilității pe care le-a eliberat, în cazul în care aeronava a rămas într-un mediu controlat, să prelungească de două ori valabilitatea certificatului de examinare a navigabilității, de fiecare dată pentru o perioadă de un an.

(d) În cazul tuturor aeronavelor care participă la transportul aerian comercial și al aeronavelor cu MTOM mai mare de 2 730 kg, cu excepția baloanelor, care (i) nu se găsesc într-un mediu controlat sau (ii) care sunt administrate de o întreprindere de management al menținerii navigabilității care nu are prerogativele necesare pentru a efectua examinarea navigabilității, certificatul de examinare a navigabilității este eliberat de autoritatea competentă după o evaluare satisfăcătoare, pe baza unei recomandări făcute de o întreprindere de management al menținerii navigabilității autorizată în mod corespunzător conform secțiunii A capitolul G din prezenta anexă (partea M), trimisă împreună cu cererea proprietarului sau a operatorului. Această recomandare se face pe baza unei examinări a navigabilității efectuate în conformitate cu punctul M.A.710.

(e) În cazul aeronavelor care nu participă la transportul aerian comercial, cu MTOM de cel mult 2 730 kg, și al baloanelor, orice întreprindere de management al menținerii navigabilității autorizată în conformitate cu secțiunea A capitolul G din prezenta anexă (partea M) și desemnată de prop